*Pranešimas žiniasklaidai*

*2025-05-09*

**Motociklų sezonas įsibėgėja: kodėl svarbu vairuoti atidžiau?**

Po žiemos pertraukos į eismą sugrįžę dviratininkai, paspirtukininkai ir motociklininkai sukuria visai kitokią dinamiką keliuose, išauga nelaimingų atsitikimų rizika. Todėl visiems eismo dalyviams būtina būti budresniems ir atidesniems. „Regitra“ ir „Circle K“ kviečia motociklų ir automobilių vairuotojus pasirūpinti ne tik savo transporto priemonių paruošimu naujam sezonui, bet ir atnaujinti vairavimo įgūdžius bei skirti daugiau dėmesio kelyje.

„Regitra“ pastebi tendenciją, kad kasmet vis daugėja jaunesnių vairuotojų, norinčiųjų įgyti teisę vairuoti motociklą. Jaunesnių vairuotojų (16-35 m.) norinčiųjų gauti A kategorijos vairuotojo pažymėjimą 2023 m. buvo 9 384, o 2024 m. – net 11 102, t. y. apie 18 proc. daugiau nei 2023 m. Tai reiškia, kad keliuose atsiranda vis daugiau mažai patirties turinčių motociklininkų.

***Reikia laiko prisitaikyti prie intensyvesnio eismo***

Per žiemą dauguma vairuotojų įpranta prie mažesnės eismo dalyvių įvairovės – keliuose vyrauja automobiliai, rečiau pasitaiko dviratininkų ar motociklininkų. Pavasarį grįžtant motociklams, vairuotojams sunkiau juos pastebėti. Motociklai yra mažesni, greičiau juda ir dažnai patenka į „akląsias zonas“, todėl padidėja avarijų rizika, ypač sukant ar keičiant eismo juostą.

„Regitros“ egzaminuotojai pastebi, kad po žiemos tiek motociklininkams, tiek automobilių vairuotojams būtina adaptacija.

„Prasidėjus naujam sezonui būtina būti dėmesingiems ir atnaujinti saugaus vairavimo įgūdžius, tokius kaip stabdymas, posūkių technika bei reagavimas į ekstremalias situacijas. Rekomenduojama visada dukart patikrinti veidrodėlius ir žvilgtelėti per petį prieš keičiant eismo juostą ar sukant – tai gali išgelbėti gyvybę“, – pataria „Regitros“ Vilniaus padalinio vairuotojų egzaminavimo komandos vadovas Tautvydas Damašauskas.

Pasak jo, pirmosiomis savaitėmis po sezono pradžios visiems pravartu vairuoti lėčiau, atsargiau ir vengti rizikingų situacijų. Tai ypač aktualu gyvenamuosiuose rajonuose, sankryžose ir posūkiuose.

Atidesniems reikia būti ir penktadienio popietės spūstyse, kai vienu metu bandoma išvažiuoti iš didžiųjų miestų – keliuose padidėja nervingumas, nepakantumas ir klaidų tikimybė. Tokiu metu ypač svarbu išlikti ramiems, kantriems ir laikytis saugaus atstumo. Degalinės gali būti patogi vieta trumpai sustoti ir pailsėti kelionės metu.

„Vairavimas padidėjusio streso sąlygomis gali sukelti nuovargį ir neigiamai paveikti emocinę savijautą. Mūsų degalinėse kiekvienas vairuotojas gali sustoti pailsėti: atsipūsti poilsio zonoje, pasistiprinti šviežiu maistu, lengvais užkandžiais, atsigaivinti vandeniu, kava ar kitais gėrimais. Trumpa, vos 10–15 minučių pertrauka gali padėti susikaupti, sumažinti nuovargį ir saugiai tęsti kelionę“, – dalinasi „Circle K“ mažmeninės prekybos direktorė Agnė Grigaliūnė.

***Pavasariniai keliai – klastingesni, nei atrodo***

Nors oras jau šyla, pavasarį keliai gali būti apgaulingi: po žiemos likusios duobės, žvyras ar smėlis posūkiuose, drėgnos šešėliuotos atkarpos. Tokios sąlygos ypač pavojingos motociklininkams – vienas slystelėjimas gali baigtis rimtu sužalojimu.

„Regitros“ egzaminuotojai pataria automobilių vairuotojams išlaikyti didesnį atstumą nuo motociklininkų ir vengti staigių manevrų, o motociklininkams verta važiuoti atsargiau, vengiant staigaus greitėjimo ar stabdymo.

Nors pavasarį ir vasarą orai atrodo palankesni, tai gali būti apgaulinga – matomumo stoka dažnai tampa reikšmingu rizikos veiksniu.

„Ryški saulė, taip pat rytiniai ir vakariniai atspindžiai apsunkina galimybę pastebėti pėsčiuosius ar dviratininkus, jau nekalbant apie motociklininkus, kurie, prasidėjus šiltajam sezonui, dažnai skuba ar drąsiai manevruoja tarp automobilių eilių. Todėl rekomenduojama skirti ypatingą dėmesį keliui, pasirinkti tinkamą greitį ir atstumą, o mažiau patyrusiems vairuotojams – sezono pradžioje vengti per daug apkrautų kelių, kad palaipsniui priprastų prie eismo“, – saugaus vairavimo patarimais dalinasi T. Damašauskas.

***Dažniausios techninės klaidos – nuo žemo alyvos lygio iki netinkamų padangų***

Pavasario sezonu dažnai pasitaiko įvairių techninių klaidų. Vairuotojai neretai delsia pasikeisti žiemines padangas ar ignoruoja padangų būklę – per daug nudilęs protektorius ar netinkamas slėgis ženkliai padidina slydimo ir akvaplanavimo riziką, ypač per pavasarinius lietus. Panašios klaidos pasitaiko ir tarp motociklininkų, kurie pradeda sezoną nepatikrinę padangų slėgio, stabdžių, apšvietimo sistemos, akumuliatoriaus būklės, alyvos ir kitų skysčių lygių.

„Prasidėjus aktyviam kelionių sezonui, mūsų degalinėse lankosi vis daugiau keliautojų su įvairiomis transporto priemonėmis. Siekiame, kad kiekvienas keliautojas čia rastų viską, ko reikia saugiai kelionei: beveik visose „Circle K“ degalinėse galima pasitikrinti ir papildyti padangų oro slėgį, įsigyti variklio alyvos, aušinimo, stabdžių bei sezoninių langų plovimo skysčių“, – sako A. Grigaliūnė.

***Pagarba ir bendradarbiavimas – saugaus eismo pagrindas***

Saugumas kelyje priklauso nuo visų – tik supratingas ir pagarbus bendravimas padeda išvengti nelaimių. Važiavimas motociklu yra daug rizikingesnis nei automobiliu. „Regitros“ egzaminuotojai pastebi, kad dažniausios klaidos važiuojant eisme yra netinkamas greičio pasirinkimas, saugaus atstumo nesilaikymas ir kelio ženklų nepastebėjimas.

„Nelaimių skaičius dažnai išauga dėl to, kad žmonės pervertina savo gebėjimus ar neįvertina aplinkybių. Daugelis vairuotojų netinkamai pasirenka juostą prieš atliekant posūkį, o tai gali kelti pavojų motociklams ar dviračiams, kurie gali lenkti iš netikėtų pusių. Jauni motociklų vairuotojai važiuodami eisme per daug atsipalaiduoja ir neįvertina kitų eismo dalyvių greičio, taip pat dažnai nusižengia patys viršydami greitį ar nesilaikydami saugaus atstumo“, – teigia T. Damašauskas.

Motociklų sezono pradžia – tai metas, kai keliuose atsiranda daugiau iššūkių. Todėl pavasarį ypač svarbu vairuoti ne tik pagal taisykles, bet ir su atsakomybe, empatija bei budrumu. Laiku pastebėtas motociklininkas ar atsargiai įveiktas posūkis gali tapti skirtumu tarp įprastos kelionės ir skaudžios nelaimės.

**Kontaktai žiniasklaidai:**

Gerda Varnelytė

„PR service“ projektų vadovė

gerda@prservice.lt

+37062632978